Diari Oficial de la Generalitat Valenciana


Sumari del DOGV 9763, del 10-01-2024 (2023/13565)

RESOLUCIÓ de 13 de desembre de 2023, de la directora general de Justícia, per la qual es resol inscriure els nous estatuts de l'Il·lustre Col·legi Provincial de Procuradors dels Tribunals de Castelló en el Registre de col·legis professionals i consells valencians de col·legis professionals de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9763

Data del DOGV
:   10-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/13521


Data del document
:   13-12-2023

Organisme emissor
:   Conselleria de Justícia i Interior

Tipus de document
:   Resolució

Descriptors 

:   * Conselleria de Justícia i Interior
    * anunci públic

RESOLUCIÓ de 13 de desembre de 2023, de la directora general de Justícia, per la qual es resol inscriure els nous estatuts de l'Il·lustre Col·legi Provincial de Procuradors dels Tribunals de Castelló en el Registre de col·legis professionals i consells valencians de col·legis professionals de la Comunitat Valenciana. [2023/13462]  
Una vegada vist l'expedient de sol·licitud de modificació estatutària instruït a instància de l'Il·lustre Col·legi Provincial de Procuradors dels Tribunals de Castelló, inscrit amb el número 66 de la secció primera del Registre de col·legis professionals i de consells valencians de col·legis professionals de la Comunitat Valenciana, en el qual se sol·licita la inscripció dels nous estatuts en este registre, segons els següents  
  
  
Fets   
  
Primer. En data 27 d'abril de 2022, es va presentar la sol·licitud d'inscripció dels nous estatuts de la corporació professional en el Registre de col·legis professionals i consells valencians de col·legis professionals de la Comunitat Valenciana, d'acord amb el que preveu l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els vigents estatuts del Col·legi van ser inscrits en el Registre de col·legis professionals i de consells valencians de col·legis professionals de la Comunitat Valenciana en data 30 de maig de 2005, per la Resolució de 30 de maig de 2005, de la directora general de Justícia, de la Conselleria de Justícia i Administracions Públiques (DOGV 21817, 15.06.2005), modificats per la Resolució de 18 de desembre de 2009, del director general de Justícia i Menor de la Conselleria de Justícia i Administracions Públiques (DOGV 6188, 20.01.2010).  
Tercer. Mitjançant un ofici de 6 de març de 2023, el Servei de Col·legis Professionals i Registre d'Unions de Fet de la Comunitat Valenciana va formular objeccions a la documentació remesa i al contingut de la proposta de modificació dels estatuts, i va sol·licitar que s'esmenaren les deficiències.  
Quart. L'1 de desembre de 2023 el Col·legi va remetre el text modificat dels estatuts, i el 12 de desembre del referit any va presentar documentació complementària que esmenava les objeccions formulades als estatuts.  
Cinqué. Consta en l'expedient el certificat de la secretària del Col·legi, de data 30 de novembre de 2023, subscrit per la degana, en el qual s'indica que la junta general celebrada el 29 de novembre de 2023 va aprovar per unanimitat la modificació dels estatuts.  
Sisé. La modificació estatutària, la inscripció de la qual se sol·licita, es referix a uns estatuts nous, que queden redactats segons l'annex I d'esta resolució.  
  
Fonaments de dret  
  
Primer. Una vegada revisada la sol·licitud de nous estatuts de l'Il·lustre Col·legi Provincial de Procuradors de Castelló, estos contenen les determinacions que exigix l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon. Els estatuts s'han aprovat amb els requisits i les formalitats que preveu l'article esmentat i els estatuts del Col·legi.  
  
Tercer. Esta direcció general és competent per a tramitar i resoldre este expedient, de conformitat amb el que disposa l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana; segons el que preveu la disposició final del Decret 4/2002, de 8 de gener, pel qual s'aprova el reglament de desplegament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, i d'acord amb les atribucions que conté l'article 69 del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i les conselleries de la Generalitat i l'article 9.2.h del Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior.  
Per tot això, vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com els articles 21 i 74 del Decret 4/2002, de 8 de gener, del Govern Valencià, pel qual s'aprova el reglament de desplegament d'esta última, i altres disposicions complementàries d'aplicació pertinent, resolc:  
  
  
Primer  
Inscriure els nous estatuts de l'Il·lustre Col·legi Provincial de Procuradors de Castelló en el Registre de col·legis professionals i consells valencians de col·legis professionals de la Comunitat Valenciana.  
  
  
Segon  
Publicar esta resolució en el Diari Oficial de la Generalitat Valenciana.  
  
Contra esta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes a comptar de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació. Tot això, de conformitat amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 13 de desembre de 2023.- La directora general de justícia: Cristina Gil Fabregat.  
  
  
ANNEX  
Estatut de l'Il·lustre Col·legi Provincial de Procuradors dels Tribunals de Castelló  
  
TÍTOL I  
Disposicions generals  
  
Article 1. Objecte  
L'objecte del present estatut és regular l'organització i funcionament de l'Il·lustre Col·legi Provincial de Procuradors dels Tribunals de Castelló (ICPCS), que actua al servei de l'interés general de la societat i dels col·legiats mitjançant l'exercici de les funcions i competències que li són pròpies.  
  
Article 2. Naturalesa i personalitat  
1. L'ICPCS és una corporació de dret públic constituïda i reconeguda segons la llei i integrada pels qui exercixen la professió de procurador dels tribunals.  
2. El Col·legi té personalitat jurídica pròpia i plena capacitat d'obrar per al compliment dels seus fins.  
3. En la seua organització i funcionament gaudix de plena autonomia en el marc del present estatut i sota la garantia dels tribunals de justícia.  
  
Article 3. Àmbit territorial i domicili  
1. L'àmbit territorial de l'ICPCS es correspon amb els partits judicials de Castelló, Vila-real, Nules, Vinaròs i Segorbe.  
2. No obstant això, el Col·legi podrà realitzar legítimament actuacions fora del seu àmbit territorial, amb respecte a les competències del Consell General i del Consell Valencià de Col·legis de Procuradors, en l'exercici dels seus fins i funcions, en el marc del que disposa este estatut.  
3. El domicili del Col·legi radica a Castelló, c/ Bulevard Blasco Ibáñez, 2 baix.  
  
Article 4. Fins essencials  
Són fins essencials de l'ICPCS:  
a) Ordenar, en l'àmbit de la seua competència, l'exercici de la professió.  
b) Ocupar la representació institucional exclusiva de la procura en el seu àmbit territorial.  
c) Defensar els interessos professionals dels procuradors.  
d) Vetlar per l'observança de la deontologia professional i per la protecció dels interessos dels consumidors i usuaris dels serveis professionals dels seus col·legiats.  
e) Col·laborar activament en l'obtenció i acreditació de la capacitació professional dels procuradors i promoure la qualitat de l'activitat professional dels seus col·legiats mitjançant la formació continuada.  
  
f) Col·laborar, promoure i millorar el funcionament de l'Administració de justícia, així com prestar els serveis que les lleis processals i orgàniques li encomanen.  
  
Article 5. Relacions amb la Generalitat  
1. L'ICPCS es relacionarà amb l'Administració de la Comunitat Valenciana en les qüestions relatives als aspectes institucionals i corporatius a través de la conselleria competent en matèria de col·legis professionals, i en les qüestions referents al contingut de la professió, a través de la conselleria o conselleries la competència de les quals tinga relació amb la professió.  
2. El Col·legi podrà exercir, a més de les seues funcions pròpies, les competències administratives que li delegue el corresponent òrgan de l'Administració.  
3. L'ICPCS mantindrà relacions i atendrà les vinculacions institucionals que li corresponguen amb l'Administració general de l'Estat, les administracions locals i altres organismes i institucions públiques.  
  
  
TÍTOL II  
Dels col·legiats  
  
CAPÍTOL I  
Règim de col·legiació  
  
Article 6. Obligatorietat  
1. Per a l'exercici de la professió de procurador és requisit indispensable la incorporació en el col·legi professional corresponent, en els termes que disposa l'article 3, apartat 2, de la Llei 2/1974, de 13 de febrer, de col·legis professionals o la disposició bàsica que el substituïsca.  
  
Per a la col·legiació en l'ICPCS els procuradors hauran de tindre domicili professional en l'àmbit territorial del Col·legi.  
2. La incorporació al Col·legi habilita el procurador per a exercir la professió en tot el territori espanyol. El Col·legi no podrà exigir als professionals que exercisquen en un territori diferent del de la seua col·legiació comunicació ni cap habilitació, ni el pagament de contraprestacions econòmiques diferents de les que exigisquen habitualment als seus col·legiats per la prestació dels serveis dels quals siguen beneficiaris i que no es troben coberts per les quotes col·legials.  
3. En els supòsits d'exercici professional en territori diferent del de col·legiació, a l'efecte d'exercir les competències d'ordenació i potestat disciplinària que corresponen a l'ICPCS, en benefici dels consumidors i usuaris, este haurà d'utilitzar els oportuns mecanismes de comunicació i els sistemes de cooperació administrativa entre autoritats competents que preveu la Llei 17/2009, de 23 de novembre, sobre el lliure accés a les activitats de serveis i el seu exercici (LAASE).  
  
  
Article 7. Llibertats d'establiment i de prestació de serveis  
  
L'exercici permanent a Espanya de la professió de procurador i la prestació ocasional dels seus serveis amb títol professional obtingut en un altre estat membre de la Unió Europea o de l'Acord sobre l'Espai Econòmic Europeu es regirà pel que disposa la seua legislació específica.  
  
Article 8. Adquisició de la condició de col·legiat  
1. Són condicions necessàries per a ingressar en l'ICPCS:  
a) Posseir el títol universitari oficial de llicenciat o de grau en Dret o un altre títol universitari de grau equivalent.  
b) Posseir el títol professional per a l'exercici de l'advocacia i de la procura, en haver superat la prova única per a l'avaluació de l'aptitud professional.  
El Reial decret 64/2023, de 8 de febrer, pel qual s'aprova el Reglament de la Llei 34/2006, de 30 d'octubre, d'accés a les professions de l'advocacia i la procura, establix l'accés únic a les dues professions, i exigix un mateix curs de formació especialitzada de capacitació per a estes; d'esta manera, els que superen la prova única per a l'avaluació de l'aptitud professional podran exercir indistintament l'advocacia o la procura, segons la seua elecció, sense més requisits que la col·legiació en el corresponent col·legi professional i sense més límit que la prohibició de l'exercici simultani de les dues professions.  
c) No trobar-se incapacitat o inhabilitat legalment per a l'exercici de la professió de procurador.  
d) No trobar-se suspés en l'exercici professional per sanció col·legial ferma.  
e) Abonar la quota col·legial d'ingrés.  
f) Complir els altres requisits legalment requerits per a l'exercici a Espanya de la professió de procurador.  
2. Els que estiguen en possessió de la titulació requerida i complisquen els requisits establits en l'apartat anterior tindran dret a ser admesos en el Col·legi.  
  
Article 9. Procediment d'incorporació  
1. La Junta de Govern resoldrà i notificarà les sol·licituds de col·legiació en el termini màxim d'un mes, i podran denegar-les únicament quan no es complisquen els requisits que establix l'article anterior. La Junta podrà delegar en un dels seus membres l'exercici d'esta competència, resolució que, en qualsevol cas i sentit, quedarà sotmesa a la ratificació de la Junta de Govern.  
2. Transcorregut este termini màxim sense que la Junta de Govern haja notificat la resolució, la sol·licitud s'entendrà estimada.  
3. Podrà suspendre's el termini per a resoldre, per terme no superior a dos mesos, amb la finalitat d'esmenar deficiències de la documentació presentada o d'efectuar les comprovacions pertinents per a verificar-ne l'autenticitat i suficiència.  
4. La denegació d'incorporació al Col·legi haurà de ser motivada i podrà ser impugnada en el termini d'un mes a comptar des de l'endemà de la notificació, davant del Consell Valencià de Col·legis de Procuradors, en els termes que disposa el capítol III del títol III de l'Estatut.  
  
  
Article 10. Pèrdua de la condició de col·legiat  
1. Són causes de la pèrdua de la condició de col·legiat:  
a) La renúncia voluntària.  
b) L'incompliment o la no persistència, degudament comprovades, de les condicions d'incorporació al Col·legi consignades en l'article 8.  
  
c) L'expulsió en virtut de sanció disciplinària ferma.  
d) L'impagament de les contribucions col·legials, quan el col·legiat deixa d'abonar més de dues quotes col·legials fixes, o quotes extraordinàries o serveis col·legials l'import dels quals supere el de dues quotes fixes.  
e) La defunció.  
2. No procedirà la baixa per renúncia voluntària del col·legiat en el cas que el procurador estiga incurs en procediment disciplinari fins a la conclusió i de resultes d'este.  
3. En el supòsit previst en la lletra b de l'apartat anterior, la Junta de Govern, constatades les circumstàncies determinants de l'eventual baixa col·legial, les posarà de manifest a l'interessat i li concedirà tràmit d'audiència per període de quinze dies. Transcorregut este termini i a la vista de les al·legacions efectuades, adoptarà la corresponent resolució motivada, en el termini màxim d'un mes, que serà notificada a l'interessat.  
4. En el cas descrit en la lletra c, el procediment que caldrà seguir serà el disciplinari previst en el capítol V del títol III d'este estatut.  
5. En el supòsit previst en la lletra d, la Junta de Govern posarà de manifest a l'interessat la situació d'impagament de les contribucions i li concedirà tràmit d'audiència per període de quinze dies. Transcorregut este termini i a la vista de les al·legacions efectuades, adoptarà la corresponent resolució motivada, en el termini màxim d'un mes, que haurà de ser notificada a l'interessat. Acordada, si és el cas, la baixa, l'eventual reincorporació quedarà condicionada a l'abonament de les quantitats degudes amb l'interés legal corresponent.  
6. La resolució que determine la pèrdua de la condició de col·legiat podrà ser impugnada davant del Consell Valencià de Col·legis de Procuradors en els termes previstos en l'article anterior per a la denegació d'accés al Col·legi.  
  
Article 11. Suspensió de la condició de col·legiat  
1. Són causes de la suspensió de la condició de col·legiat:  
a) La inhabilitació o incapacitació per a l'exercici professional disposada per resolució judicial ferma.  
b) La suspensió en l'exercici professional a conseqüència de sanció col·legial ferma.   
c) L'incompliment pel col·legiat exercent de l'obligació d'estar donat d'alta en el Règim Especial de la Seguretat Social dels Treballadors per Compte Propi o Autònoms o estar incorporat a la mutualitat dels procuradors dels tribunals d'Espanya.  
2. La condició de col·legiat suspens es mantindrà mentre subsistisca la causa determinant de la suspensió.  
  
Article 12. Tramitació electrònica i comunicacions de les resolucions dels procediments sobre col·legiació  
1. El Col·legi disposarà els mitjans necessaris perquè els sol·licitants puguen tramitar els procediments d'ingrés o de baixa col·legial per via electrònica, a través de la finestreta única a què es referix l'article 10 de la Llei 2/1974, de 13 de febrer, sobre col·legis professionals.  
2. El Col·legi comunicarà immediatament les incorporacions, baixes o suspensions de col·legiació, així com els canvis de domicili professional, al Consell General a l'efecte d'anotar-ho en el registre central de col·legiats, al Consell Valencià de Col·legis de Procuradors i als jutjats i tribunals del seu territori.  
  
Article 13. Col·legiats exercents i no exercents  
1. Els procuradors incorporats a l'ICPCS tindran la condició d'exercents o de no exercents.  
2. La condició d'exercent l'ocuparan els col·legiats que estiguen en actiu.  
3. La condició de no exercent s'adquirirà complint els requisits establits per la normativa legal vigent, per a la incorporació en el Col·legi sense exercici actiu de la professió. També s'ocuparà en els casos en els quals es produïsca una incompatibilitat o incapacitat temporal per a l'exercici professional, mentre la causa que la determine subsistisca, excepte renúncia expressa del col·legiat afectat; tot això, sense perjudici del que es disposa en la disposició transitòria tercera dels presents estatuts relativa a la subsistència d'esta condició per als que la tinguen en el moment de l'aprovació.  
  
  
CAPÍTOL II  
Drets i obligacions  
  
Article 14. Principis generals  
1. La incorporació a l'ICPCS conferix els drets i obligacions recollits en el present estatut.  
2. Tots els procuradors dels tribunals són iguals en els drets i obligacions reconeguts en l'Estatut. Els actes o acords col·legials que impliquen restricció indeguda o discriminació dels drets o obligacions són nuls ple dret.  
  
Article 15. Drets dels col·legiats  
1. Són drets dels procuradors col·legiats:  
a) La petició d'empara en la seua actuació professional als òrgans corporatius per a la protecció de la seua independència i de la llibertat d'exercici. A este efecte, podran demanar que es pose en coneixement dels òrgans de govern del poder judicial, jurisdiccionals o administratius, la vulneració o desconeixement d'este dret.  
b) La participació en el govern del Col·legi mitjançant la intervenció i vot en les sessions de la Junta General, el dret a triar i ser triat per a formar part dels òrgans de govern i el dret a remoure els titulars dels òrgans de govern mitjançant moció de censura en els termes regulats en este estatut.  
c) La formulació de peticions i la presentació d'iniciatives, queixes i reclamacions davant dels òrgans del Col·legi, així com el dret de recurs contra els acords i resolucions d'estos.  
d) L'obtenció d'informació regular sobre el govern corporatiu i l'activitat d'interés professional, així com l'examen dels documents comptables que reflectisquen l'activitat econòmica del Col·legi.  
e) L'obtenció d'informació i, si és el cas, la certificació dels documents i actes col·legials que els afecten personalment.  
f) La utilització dels serveis col·legials, en particular, de formació i de capacitació professional, en la forma i condicions que es determinen.  
  
g) Crear agrupacions representatives d'interessos específics en el si del Col·legi, amb sotmetiment en tot cas als òrgans de govern.  
  
h) Ser mantinguts en el ple gaudi dels seus drets col·legials fins que no es produïsca la suspensió o pèrdua de la condició de col·legiat.  
  
i) En l'exercici de la seua professió els procuradors podran ser substituïts per un altre procurador. També per als actes i en la forma que es determine reglamentàriament podran ser substituïts per oficial habilitat.  
  
Per a la substitució del procurador, n'hi haurà prou amb la simple acceptació del substitut, manifestada en l'assistència als actes de judici, actes de comunicació, compareixences i altres actuacions professionals, i no serà necessari que el substitut es trobe facultat en l'apoderament del substituït, ni que el substituït acredite la necessitat de la substitució.  
  
  
Article 16. Obligacions dels col·legiats  
1. Els procuradors col·legiats estan obligats a:  
a) Exercir la professió amb rectitud i sentit ètic, amb observança de la deontologia professional.  
b) Complir les obligacions legals que li imposen les lleis orgàniques, processals i sectorials, en l'acompliment de la seua professió i, en particular, de col·laboració i cooperació amb els òrgans jurisdiccionals, així com disposar dels mitjans i recursos adequats i actualitzats per a això.   
c) Acudir als jutjats i tribunals davant dels quals exercisca la professió, a les sales de notificacions i serveis comuns, durant el període hàbil d'actuacions, per a la realització dels actes de comunicacions i altres actuacions professionals corresponents.  
d) Conéixer i complir, en l'acompliment de la professió, les disposicions estatutàries, les normes deontològiques i les resolucions dictades pels òrgans col·legials.  
e) Guardar el degut respecte als titulars dels òrgans col·legials, i en l'exercici de la seua professió als seus col·legues, litigants, lletrats, jutges i magistrats, fiscals, lletrats de l'Administració de justícia i altres membres dels cossos de funcionaris al servei de l'Administració de justícia.  
f) Comunicar al Col·legi les circumstàncies determinants del seu exercici professional, així com les modificacions i les altres dades necessàries que se'ls requerisquen per al compliment de les funcions col·legials d'ordenació de l'exercici professional.  
g) Mantindre el secret professional.  
h) Observar les incompatibilitats professionals, en particular, amb l'exercici simultani de la professió d'advocat, en els termes precisats per l'article 23 de la Llei d'enjudiciament civil, i les causes d'abstenció legalment establides.  
i) Informar el client de les seues actuacions professionals i rendir compte a este dels serveis prestats, amb especificació de les quantitats percebudes d'este, segons les disposicions vigents reguladores de l'aranzel de drets dels procuradors dels tribunals i precisió dels conceptes i imports exactes dels pagaments realitzats.  
j) Satisfer puntualment les contribucions econòmiques del Col·legi, i abonar, si és el cas, els serveis col·legials que faça ús, segons el que es disposa en les normes estatutàries i en els acords adoptats pels òrgans col·legials per a la seua aplicació.  
k) Actuar amb lleialtat i diligència en l'acompliment dels càrrecs col·legials per als quals siga triat o designat, i guardar el secret de les deliberacions dels òrgans col·legials als quals pertanga, així com dels quals haja participat.  
l) Els procuradors no podran dirigir-se a les víctimes directes o indirectes de catàstrofes, calamitats públiques o altres successos que hagen produït un nombre elevat de víctimes, que complisquen els requisits que es determinen reglamentàriament i que puguen constituir delicte, per a oferir-los els serveis professionals, fins transcorreguts 45 dies des del fet.  
Esta prohibició quedarà sense efecte en el cas que la prestació d'estos serveis professionals haja sigut sol·licitada expressament per la víctima.  
m) Mantindre un nivell adequat i actualitzat dels coneixements requerits per a l'acompliment de la professió.  
n) Estar donat d'alta en Règim Especial de la Seguretat Social dels Treballadors per Compte Propi o Autònoms o estar incorporat a la mutualitat dels procuradors dels tribunals d'Espanya, durant tot el temps d'exercici de l'activitat professional.  
ny) Observar i aplicar les disposicions reguladores de l'aranzel de drets dels procuradors dels tribunals en l'exercici professional.  
  
2. Estos deures configuren el règim necessari de l'actuació professional i corporativa del procurador. La seua observança constituïx l'objecte propi de les potestats col·legials de control i disciplina regulades en el present estatut.  
  
  
TÍTOL III  
Del Col·legi  
  
CAPÍTOL I  
Funcions  
  
Secció 1a. Funcions generals  
  
Article 17. De les funcions del Col·legi  
Per a la consecució dels fins essencials assenyalats en l'article 4 de l'Estatut, l'ICPCS exercirà, en el seu àmbit territorial, les funcions que li atribuïxen, tant la legislació estatal i autonòmica sobre col·legis professionals, com les lleis orgàniques, processals i sectorials que es descriuen en el present capítol.  
  
Article 18. D'ordenació de l'exercici professional  
Són funcions d'ordenació de l'exercici professional les següents:  
a) El registre dels seus col·legiats en el qual constaran, almenys, les següents dades: noms i cognoms dels professionals col·legiats, número de col·legiació, títols oficials dels quals estiguen en possessió, data d'alta, domicili professional, adreça electrònica i situació d'habilitació professional. El Col·legi oferirà als consumidors i usuaris accés gratuït al registre de col·legiats a través de la finestreta única.  
  
b) El registre de les societats professionals amb domicili social en l'àmbit territorial del Col·legi. El Col·legi comunicarà les inscripcions practicades en el seu registre de societats al Consell General a l'efecte de la seua constància en el Registre central de societats professionals i al Consell Valencià de Col·legis de Procuradors.  
c) La vigilància de l'activitat professional perquè esta se sotmeta, en tot cas, a l'ètica i dignitat de la professió i al degut respecte als drets dels ciutadans.  
d) L'observança del compliment de les normes que regulen l'exercici professional, les normes estatutàries i corporatives i altres resolucions dels òrgans col·legials.  
e) L'exercici, en l'ordre professional i col·legial, de la potestat disciplinària.  
f) L'adopció, dins de l'àmbit de la seua competència, de les mesures conduents a evitar l'intrusisme professional i a evitar els actes de competència deslleial que es produïsquen entre els col·legiats.  
g) Complir i fer complir als col·legiats les lleis generals i especials i els estatuts i reglaments, així com les normes i decisions adoptades pels òrgans col·legials en matèria de la seua competència.  
h) Atendre les sol·licituds d'informació sobre els seus col·legiats, així com sobre les sancions fermes que els haja imposat i les peticions de comprovació, inspecció o investigació sobre estos, que els formulen les autoritats competents d'un estat membre de la Unió Europea en els termes previstos en la LAASE. En particular, les sol·licituds d'informació i de realització de controls, inspeccions i investigacions hauran d'estar degudament motivades, i s'haurà d'emprar la informació obtinguda únicament per a la finalitat sol·licitada.  
  
Article 19. De representació i defensa de la professió i dels seus col·legiats  
El Col·legi exercirà les següents funcions de representació i defensa de la professió i dels seus col·legiats:  
a) Exercir, en el seu àmbit, la representació i defensa de la professió davant de les administracions públiques, els òrgans jurisdiccionals i altres poders públics, així com davant de qualssevol institucions, entitats i particulars.  
b) Defensar i emparar als col·legiats en l'exercici de la seua professió, particularment en la protecció de la independència i llibertat d'exercici.  
c) Actuar davant dels jutjats i tribunals en tots els litigis que afecten els interessos professionals, amb la legitimació que la llei els atorga, i fer-ho en representació o en substitució processal dels seus membres.  
d) Intervindre en els procediments, administratius o judicials, en què es discutisquen qualssevol qüestions professionals, quan siguen requerits per a això o quan es preveja la seua participació segons la legislació vigent.  
e) Informar els projectes de disposicions normatives del Consell que afecten la professió de procurador.  
f) Participar en l'elaboració dels plans d'estudi i mantindre permanent contacte amb els centres docents corresponents, en els termes que determine la legislació sectorial.  
g) Participar en els consells, organismes consultius, comissions i òrgans anàlegs de l'Administració de la Comunitat Valenciana quan esta ho requerisca o així s'establisca en la normativa vigent, així com en els de les organitzacions, nacionals o internacionals, quan siga requerit per a això.  
h) Exercir totes les funcions que li siguen encomanades per les administracions públiques i col·laborar amb elles mitjançant la realització d'estudis, l'emissió d'informes, l'elaboració d'estadístiques i altres activitats relacionades amb els seus fins que poden ser-los sol·licitades o acorde formular per iniciativa pròpia.  
i) Organitzar un servei d'atenció de queixes o reclamacions presentades pels seus col·legiats.  
j) Organitzar activitats i serveis d'interés per als col·legiats d'índole professional, formativa, cultural, medicoprofessional, i altres anàlegs, o la col·laboració, si és el cas, amb institucions d'este caràcter, així com per a la cobertura de responsabilitats civils contretes pels professionals en l'acompliment de la seua activitat.  
k) Desenvolupar totes les altres funcions i serveis que redunden en benefici dels interessos professionals dels col·legiats.  
  
Article 20. De l'arbitratge i mediació institucionals  
L'ICPCS impulsarà i desenvoluparà la mediació, així com exercirà funcions d'arbitratge, nacional i internacional, de conformitat amb el que s'establix en la legislació vigent.  
  
Article 21. Servei d'atenció a consumidors i usuaris  
1. L'ICPCS vetlarà per la protecció dels interessos dels consumidors i usuaris.  
2. A este efecte, disposarà d'un servei d'atenció a estos, que necessàriament tramitarà i resoldrà totes les queixes i reclamacions referides a l'activitat col·legial o professional dels col·legiats que presente qualsevol consumidor o usuari que contracte els serveis professionals dels seus col·legiats, així com les associacions i organitzacions de consumidors i usuaris en la seua representació o en defensa dels seus interessos.  
  
3. Les queixes i reclamacions podran presentar-se per via electrònica i per via presencial en el registre de la seu del Col·legi a Castelló, c/ Bulevard Blasco Ibáñez, 2 baix. El Col·legi resoldrà sobre la queixa o la reclamació, segons siga procedent, bé informant sobre el sistema extrajudicial de resolució de conflictes, bé remetent l'expedient als òrgans col·legials competents per a instruir els expedients informatius o disciplinaris oportuns, bé arxivant o bé adoptant qualsevol altra decisió segons corresponga.  
  
Article 22. Finestreta única  
1. L'ICPCS disposarà d'una pàgina web perquè, a través de la finestreta única, els professionals puguen realitzar tots els tràmits necessaris per a la col·legiació, el seu exercici i la seua baixa en el Col·legi, a través d'un únic punt, per via electrònica i a distància. A través d'esta finestreta única, els professionals podran, de manera gratuïta:  
a) Obtindre tota la informació i els formularis necessaris per a accedir a l'activitat professional i l'exercici d'esta.  
b) Presentar tota la documentació i les sol·licituds necessàries, incloent-hi la de col·legiació.  
c) Conéixer l'estat de tramitació dels procediments en els quals tinga consideració d'interessat i rebre la notificació corresponent dels actes de tràmit preceptius i de la resolució d'estos pel Col·legi, incloent-hi la notificació dels expedients disciplinaris quan no siga possible per altres mitjans.  
d) Ser convocats a les juntes generals ordinàries i extraordinàries i conéixer l'activitat pública i privada del Col·legi.  
2. A través de la referida finestreta única, per a defendre millor els drets dels consumidors i els usuaris, el Col·legi oferirà la informació següent, que haurà de ser clara, inequívoca i gratuïta:  
a) L'accés al registre de col·legiats i al registre de societats professionals.  
b) Les vies de reclamació i els recursos que podran interposar-se en cas de conflicte entre el consumidor o l'usuari i un col·legiat o el col·legi professional.  
c) Les dades de les associacions o les organitzacions de consumidors i usuaris a les quals els destinataris dels serveis professionals poden dirigir-se per a obtindre assistència.  
d) El contingut del codi deontològic.  
3. El Col·legi haurà d'adoptar les mesures necessàries per a complir el que es preveu en este article i incorporar per a això les tecnologies precises i crear i mantindre les plataformes tecnològiques que garantisquen la interoperabilitat entre els diferents sistemes i l'accessibilitat de les persones amb discapacitat.  
  
Article 23. De les formes d'exercici professional i del control de l'exercici societari  
1. Els procuradors podran exercir la seua professió individualment o conjuntament en unió d'un altre o altres professionals de la mateixa o de diferent professió, sempre, en este últim cas, que no siguen incompatibles legalment.  
2. Tant en el supòsit d'exercici individual com d'exercici conjunt es podrà actuar en forma societària. L'exercici professional en forma societària es regirà pel que es disposa en les lleis.  
3. S'inscriuran obligatòriament en el Registre de societats professionals de l'ICPCS les societats professionals que tinguen el domicili social únic o principal en l'àmbit territorial del Col·legi.  
4. La inscripció de la societat professional en este registre de societats professionals determina la incorporació de la societat al Col·legi i la consegüent subjecció d'esta a les competències que la legislació estatal i autonòmica sobre col·legis professionals atribuïx al Col·legi sobre els professionals incorporats a este.  
  
Secció 2a. Funcions de servei i col·laboració amb l'Administració de justícia  
  
Article 24. Servei de recepció de notificacions i trasllat de còpies i documents  
L'ICPCS organitzarà un servei de recepció de notificacions i trasllats de còpies i documents de conformitat amb el que es disposa en les lleis orgàniques i processals.  
  
Article 25. Servei de representació jurídica gratuïta  
1. L'ICPCS organitzarà un servei de representació gratuïta que atenga les peticions de representació processal derivades del reconeixement del dret a l'assistència jurídica gratuïta.  
2. A este efecte, establirà sistemes de distribució objectiva i equitativa dels diferents torns i mitjans per a la designació dels professionals que impedisquen que el servei quede desproveït del nombre de col·legiats necessaris per a l'adequat funcionament. Este sistema, que serà públic per a tots els procuradors i podrà ser consultat pels sol·licitants d'assistència jurídica gratuïta, s'organitzarà segons els següents principis:  
a) El territori del Col·legi es dividirà en les zones que reglamentàriament es determinen, a l'efecte de prestar el servei de representació gratuïta.  
b) La designació realitzada pel Col·legi és d'acceptació obligatòria per a tots els procuradors. Excepcionalment, podrà suspendre's l'obligació de prestació en casos degudament justificats per raons greus de caràcter personal o d'ordre professional, i correspon a la Junta de Govern acordar esta suspensió.  
c) Els membres de la Junta de Govern que així ho sol·liciten podran ser dispensats de l'obligació de prestar el servei d'assistència jurídica gratuïta durant el seu mandat, en atenció al compliment dels deures inherents al càrrec.  
3. Els procuradors adscrits al servei hauran de complir les condicions mínimes de formació i especialització necessàries que reglamentàriament es determinen, a fi d'assegurar la qualitat i competència professional.  
4. El Consell General de Procuradors supervisarà la creació i funcionament del servei col·legial i s'assegurarà que la prestació de l'assistència jurídica gratuïta es faça de manera eficaç i continuada.  
  
Article 26. Servei de torn d'ofici  
1. L'ICPCS organitzarà un servei de torn d'ofici per a garantir la representació processal dels justiciables a l'empara del que preceptua l'article 24 de la Constitució i d'acord amb el que disposen les lleis processals.  
2. El Col·legi designarà procurador, per torn d'ofici, quan, siga la seua intervenció preceptiva o no, l'òrgan jurisdiccional ordene que la part siga representada per procurador. Així mateix, efectuarà la designació a instàncies de l'interessat. El representat estarà obligat al pagament dels drets aranzelaris i bestretes del procurador per la prestació dels serveis professionals.  
3. La designació realitzada pel Col·legi és d'acceptació obligatòria per als procuradors. A este efecte, el Col·legi adoptarà fórmules que impedisquen que el servei quede desproveït del nombre de professionals necessaris per a l'adequat funcionament.  
  
Article 27. Servei de depòsits de béns embargats  
L'ICPCS podrà constituir i organitzar serveis de depòsits de béns embargats, que hauran de ser adequats per a assumir les responsabilitats legalment establides per al depositari.  
  
Article 28. Designació com a entitat especialitzada en la realització de béns  
L'ICPCS podrà constituir-se i ser designat com a entitat especialitzada en la realització de béns. Així mateix, el Col·legi podrà organitzar un servei de valoració de béns embargats.  
  
Article 29. Servei Comú Processal d'Actes de Comunicació  
L'ICPCS organitzarà el Servei Comú d'Actes de Comunicació per a la pràctica dels actes processals i altres funcions atribuïdes als procuradors, segons el que es preveu en l'article 23.6 de la LEC, de conformitat amb el Reglament d'actes de comunicació i protocols que es dicten a este efecte.  
  
Secció 3a. De la qualitat de la pràctica professional  
  
Article 30. Participació en la capacitació professional  
L'ICPCS participarà en la formació especialitzada de capacitació per a l'exercici de les professions d'advocat i procurador, prevista en el Reial decret 64/2023, de 8 de febrer, pel qual s'aprova el Reglament de la Llei 34/2006, de 30 d'octubre, d'accés a les professions de l'advocacia i la procura, que establix l'accés únic a les dues professions, i exigix un mateix curs de formació especialitzada de capacitació; d'esta manera, els que superen la prova única per a l'avaluació de l'aptitud professional podran exercir indistintament l'advocacia o la procura, segons la seua elecció, sense més requisits que la col·legiació en el corresponent col·legi professional i sense més límit que la prohibició de l'exercici simultani de les dues professions. La participació en la formació es regula a través d'un conveni que subscriuen el Col·legi de Procuradors i la Universitat de Castelló (actualment, UJI) i que s'ajusta als requisits normatius.   
  
Article 31. Formació continuada  
Els procuradors estan obligats a mantindre un nivell adequat i actualitzat dels coneixements requerits per a l'acompliment de la seua professió.  
  
  
CAPÍTOL II  
Organització  
  
Secció 1a. Disposicions generals  
  
Article 32. Organització bàsica  
1. Són òrgans necessaris de l'ICPCS:  
a) La Junta General.  
b) La Junta de Govern.  
c) La degana o el degà.  
2. El Reglament de règim interior del Col·legi podrà crear altres òrgans de govern i desenvolupar les previsions organitzatives del present estatut.  
  
Secció 2a. Junta General  
  
Article 33. De la Junta General i les seues competències  
1. La Junta General és l'òrgan suprem d'expressió de la voluntat del Col·legi i es constituïx per tots els col·legiats en ple exercici dels seus drets.  
2. Són competències pròpies i exclusives de la Junta General:  
a) Aprovar l'Estatut, el Reglament de règim interior i el codi deontològic del Col·legi, així com les seues modificacions, sense perjudici de la facultat de la Junta de Govern per a dictar les corresponents normatives de desplegament.  
b) Conéixer i sancionar la memòria anual del Col·legi, que tindrà el contingut que es descriu en l'article 11 de la Llei 2/1974, de 13 de febrer, sobre col·legis professionals.  
c) Aprovar els pressupostos del Col·legi i fixar l'import de les contribucions col·legials.  
d) Aprovar definitivament la liquidació dels pressupostos i els comptes de despeses i ingressos de cada exercici vençut.  
e) Autoritzar els actes de disposició dels béns immobles i drets reals constituïts sobre estos, així com dels béns patrimonials restants que figuren inventariats com de considerable valor.  
f) Procedir a l'elecció del degà i dels membres de la Junta de Govern, d'acord amb el procediment determinat en el present estatut.  
  
g) Controlar la gestió del degà i de la Junta de Govern, recaptar informes i adoptar, si és el cas, les oportunes mocions, fins i tot la de censura amb caràcter revocatori mitjançant el procediment fixat estatutàriament.  
3. La Junta General també podrà conéixer de tots els altres assumptes que li sotmeta la Junta de Govern i dels altres previstos en el present estatut.  
  
Article 34. Juntes generals ordinàries i extraordinàries  
1. La Junta General pot celebrar sessions amb caràcter ordinari o extraordinari.  
2. En el primer i en l'últim trimestre de cada any natural se celebraran sessions de la Junta General, que tindran caràcter ordinari. La primera d'estes coneixerà necessàriament dels assumptes descrits en les lletres b i d de l'apartat segon de l'article anterior, i la segona del que indica la lletra c del mateix apartat i article.  
3. Podran celebrar-se també sessions extraordinàries, per a conéixer dels assumptes propis de la convocatòria, quan ho acorde la Junta de Govern, per pròpia iniciativa, a instàncies de qui ocupe el deganat o per sol·licitud, almenys, de la tercera part dels col·legiats.  
4. Les juntes generals, ordinàries i extraordinàries, es podran convocar, constituir, celebrar sessions, adoptar acords i remetre actes tant de manera presencial com a distància.  
En les sessions que se celebren a distància, els membres podran trobar-se en diferents llocs sempre que s'assegure per mitjans electrònics la identitat dels membres, el contingut de les seues manifestacions, el moment en què estes es produïxen, la interactivitat i intercomunicació entre els seus membres en temps real i la disponibilitat dels mitjans durant la sessió.  
Els membres que participen a distància tindran amb caràcter general la consideració d'assistents i, en particular, a l'efecte de determinació del quòrum requerit per a la vàlida constitució de l'òrgan col·legiat i el règim de majories en l'adopció d'acords.  
En tot cas, estes previsions podran ser desplegades pel Reglament del règim interior del col·legi de procuradors.  
  
Article 35. Proposicions dels col·legiats  
Fins cinc dies abans de la junta general ordinària, els col·legiats podran presentar les proposicions que desitgen sotmetre a deliberació i acord de la Junta General. Seran incloses en l'ordre del dia per a ser tractades en l'apartat denominat proposicions, quan es presenten subscrites per un mínim del deu per cent del cens de col·legiats.  
  
Article 36. Convocatòria  
1. La Junta de Govern convocarà les sessions de la Junta General amb quinze dies d'antelació, i en els casos d'urgència degudament justificada, podrà reduir-se a deu.  
2. La convocatòria es publicitarà en la pàgina web del Col·legi i per mitjà de circular, que haurà de remetre's a cada col·legiat mitjançant el seu depòsit en els corresponents caixetins de notificacions o per mitjà electrònic quan el col·legiat haja assenyalat este mitjà com a preferent o consentit la seua utilització.  
3. En la convocatòria s'haurà de precisar el lloc, dia i hora de celebració, i si esta se celebrarà en forma presencial o a distància. La convocatòria inclourà l'ordre del dia i anirà acompanyada, quan siga necessari, de la documentació corresponent als temes per debatre. Els col·legiats, en tot cas, podran exercir el seu dret a l'obtenció d'informació sobre els assumptes de l'ordre del dia.  
  
Article 37. Celebració de les sessions  
1. Les sessions de la Junta General se celebraran en el lloc, dia i hora assenyalats en la primera o, si és procedent, en la segona convocatòria. En primera convocatòria s'exigirà la concurrència de la meitat més un dels col·legiats exercents. En segona, la junta se celebrarà amb els que concórreguen, qualsevol que siga el nombre, llevat que s'exigisca en els presents estatuts un determinat quòrum d'assistents.  
2. Les sessions estaran presidides i dirigides pel degà/ana del Col·legi o, en defecte d'això, per qui legalment el substituïsca. En qualsevol dels dos casos ha de ser present per a la celebració de les sessions el secretari o persona que el substituïsca.  
3. Oberta la sessió, es procedirà a la lectura i aprovació, si és el cas, de l'acta de la sessió anterior i es debatran a continuació els assumptes inclosos en l'ordre del dia definitiu.  
4. Si reunida la Junta General no pot en una sessió tractar tots els assumptes per als quals haja sigut convocada, per falta de temps o per qualsevol altre motiu, se suspendrà i continuarà el dia o dies que s'hi assenyalen o, en defecte d'això, en els quals designe la Junta de Govern.  
  
  
Article 38. Ordenació del debat  
1. El president moderarà el debat i concedirà el torn de paraula segons usos democràtics.  
2. Qui es trobe en l'ús de la paraula no podrà ser interromput, sinó per a ser cridat a l'ordre pel president, per trobar-se fora de la qüestió, o per un altre motiu justificat, segons el parer de la presidència.  
3. Es retirarà l'ús de la paraula al qual, dins de la mateixa qüestió, haja sigut cridat tres vegades a l'ordre.  
4. Si algun col·legiat continua faltant a l'ordre després que se li retire l'ús de la paraula, el president podrà prendre les decisions que crega convenients, incloent-hi la d'expulsió del local on la junta se celebre.  
  
  
Article 39. Adopció d'acords  
1. Les votacions podran ser ordinàries o secretes. La presidència de la Junta General decidirà la modalitat de votació que s'emprarà. La votació secreta s'efectuarà mitjançant paperetes que hauran de depositar-se en urna.  
2. Com a regla general, els acords s'adoptaran per majoria dels vots emesos. No obstant això, l'adopció d'acords relatius a la dissolució i fusió del Col·legi exigirà la concurrència dels quòrums d'assistència i de votació especialment previstos en estos estatuts.  
3. El vot dels exercents té valor doble que el dels no exercents, i en els dos casos haurà de ser exercit personalment, sense que s'admeten els vots per escrit dels col·legiats no assistents, ni el vot per delegació.  
  
4. En cas d'empat, el degà/ana o qui legalment el substituïsca té vot de qualitat.  
5. No podran adoptar-se acords sobre assumptes que no figuren en l'ordre del dia.  
6. Si la reunió se celebra a distància, els membres exercitaran en temps real el vot que els corresponga. El president ordenarà iniciar la votació durant la reunió i recopilar les respostes dels assistents. Els acords s'entendran adoptats en el lloc en el qual se situe la seu col·legial  
  
  
Article 40. Aprovació de les actes  
Els acords adoptats en la Junta General es faran constar en acta, que confeccionarà el secretari del Col·legi i que serà autoritzada per ell mateix i pel degà. Les actes es transcriuran a un llibre foliat i degudament legalitzat o incorporades a un suport informàtic. L'acta haurà de ser ratificada en la següent sessió de la Junta General.  
  
Secció 3a. Junta de Govern  
  
Article 41. De la Junta de Govern  
1. La Junta de Govern és l'òrgan d'administració i direcció del Col·legi.  
2. La Junta de Govern està integrada, almenys, pels següents membres: degà/ana-president; vicedegà/ana; secretari/ària; vicesecretari/ària; tresorer/a; comptador/a; censor/a, i un vocal.  
  
Article 42. Competències  
La Junta de Govern exercix les competències no reservades a la Junta General, ni les assignades específicament a altres òrgans col·legials. A més, i amb caràcter particular, exercirà les següents funcions:  
1. En relació amb els col·legiats i als òrgans col·legials:  
a) Resoldre sobre les sol·licituds de col·legiació, així com sobre la pèrdua i suspensió de la condició de col·legiat, i es podrà delegar esta facultat en algun dels seus membres i ser ratificada esta decisió per la Junta de Govern.  
b) Acordar la inscripció de societats professionals en el Registre col·legial de societats professionals.  
c) Organitzar i gestionar els torns d'ofici i justícia gratuïta, així com distribuir els torns en les causes dels litigants de justícia gratuïta o dels qui sense gaudir d'eixe benefici sol·liciten la designació de procurador d'ofici.  
d) Organitzar i gestionar els serveis de notificacions, trasllats d'escrits, depòsits i realització de béns, i tots els altres serveis que li encomanen les lleis processals i orgàniques.  
e) Exercir les funcions col·legials de control de l'activitat professional. Vigilar perquè, en l'exercici professional, els col·legiats exercisquen les funcions amb decor, diligència, probitat i altres circumstàncies exigibles al procurador, així com propiciar l'harmonia i col·laboració entre els col·legiats, i impedir així la competència deslleial, segons la legalitat vigent.  
f) Proposar a la Junta General l'aprovació o la modificació de l'Estatut, del Reglament de règim interior i del codi deontològic del Col·legi.  
g) Elaborar la memòria anual del Col·legi i donar-li publicitat a través de la pàgina web del Col·legi, una vegada aprovada per la Junta General.  
h) Convocar l'elecció dels membres de la Junta de Govern, de conformitat amb el que es disposa en el present capítol.  
i) Conéixer dels recursos que s'interposen contra els acords col·legials en el supòsit descrit en l'article 67 de l'Estatut.  
j) Exercir la potestat disciplinària de conformitat amb el que es disposa en el capítol V del títol III.  
k) Vetlar pel compliment de la normativa, legal i col·legial, i dels acords adoptats pel Col·legi.  
l) Coordinar el funcionament de tota l'activitat i organització del Col·legi.  
m) Impedir i perseguir davant dels tribunals de justícia l'intrusisme i l'exercici professional amb incompliment de les seues normes reguladores.  
n) Organitzar l'ensenyament de formació, actualització i especialització dels professionals.  
ny) Cuidar de les publicacions, així com de l'activitat promocional del Col·legi.  
o) Aprovar les bases dels concursos que es convoquen per a cobrir les places d'empleats del Col·legi i procedir a la contractació.  
p) Resoldre les queixes o reclamacions dels usuaris dels serveis professionals dels seus col·legiats.  
q) Organitzar i gestionar el servei d'atenció als col·legiats.  
r) Implantar i organitzar nous serveis col·legials, i vigilar, programar i controlar els existents.  
s) Convocar la Junta General, en sessions ordinàries i extraordinàries.  
2. En relació amb l'activitat externa del Col·legi:  
a) Defensar i emparar els procuradors quan considere que són pertorbats o perseguits injustament en l'acompliment de les seues funcions professionals.  
b) Emetre dictàmens, informes i evacuar consultes, quan els òrgans judicials, entitats públiques o privades, usuaris o consumidors requerisquen actuacions del Col·legi.  
c) Realitzar i promoure en nom del Col·legi totes les millores que s'estimen convenients al progrés i als interessos de la procura i del correcte funcionament de l'Administració de justícia.  
d) Designar els representants del Col·legi en els tribunals, jurats i comissions quan siga requerida la participació del Col·legi.  
3. En relació amb el règim econòmic del Col·legi:  
a) Recaptar l'import de les contribucions col·legials establides per al sosteniment de les càrregues del Col·legi, així com dels altres recursos econòmics previstos, distribuir i administrar el patrimoni del Col·legi.  
b) Determinar l'estructura econòmica del Col·legi, dels seus pressupostos i de l'inventari dels béns.  
c) Elaborar i sotmetre a la Junta General el projecte anual de pressupostos.  
d) Tancar i sotmetre a l'aprovació de la Junta General la liquidació del pressupost i els comptes d'ingressos i despeses.  
e) Proposar a la Junta General l'import de les contribucions col·legials i l'establiment de les quotes extraordinàries o derrames col·legials.  
  
f) Administrar el patrimoni col·legial.  
  
Article 43. Règim de funcionament  
1. La Junta de Govern es reunirà, almenys, una vegada al mes, amb una convocatòria prèvia del degà cursada amb l'antelació necessària perquè es trobe en poder dels seus components quaranta-huit hores abans de la data fixada per a la sessió, llevat que raons d'urgència justifiquen la convocatòria amb menor antelació.  
La Junta de Govern es podrà convocar, constituir, celebrar sessions, adoptar acords i remetre actes, tant de manera presencial com a distància.  
En les sessions que se celebren a distància, els membres podran trobar-se en diferents llocs sempre que s'assegure per mitjans electrònics la identitat dels membres, el contingut de les seues manifestacions, el moment en què estes es produïxen, la interactivitat i intercomunicació entre els seus membres en temps real i la disponibilitat dels mitjans durant la sessió.  
2. En la convocatòria s'expressarà el lloc, dia i hora en què haja de celebrar-se la sessió i l'ordre del dia, i si esta se celebrarà en forma presencial o a distància.  
3. Per a la vàlida constitució de la Junta de Govern es requerirà la presència del degà i del secretari o de qui el substituïsca, i de, com a mínim, la meitat dels seus components.  
Els membres que participen a distància tindran amb caràcter general la consideració d'assistents i, en particular, a l'efecte de determinació del quòrum requerit per a la vàlida constitució de l'òrgan col·legiat i el règim de majories en l'adopció d'acords.  
4. Els acords s'adoptaran per majoria de vots. En cas d'empat, el degà té vot de qualitat.  
5. No podrà ser objecte de deliberació o acord cap assumpte que no figure en l'ordre del dia, llevat que siguen presents tots els membres i siga declarada la urgència de l'assumpte pel vot favorable de la majoria.  
  
6. Si la reunió se celebra a distància, els membres exercitaran en temps real el vot que els corresponga. El president ordenarà iniciar la votació durant la reunió i recopilar les respostes dels assistents. Els acords s'entendran adoptats en el lloc en el qual se situe la seu col·legial.  
7. En tot cas, les previsions relatives a les sessions a distància podran ser desplegades pel Reglament del règim interior del col·legi de procuradors.  
  
Article 44. Degà/ana  
1. El degà/ana ocupa la representació institucional del Col·legi, executa els acords adoptats pels òrgans de govern del Col·legi, convoca i presidix la Junta General i la Junta de Govern i adopta en els casos d'urgència les mesures o acords procedents, que sotmetrà a la Junta de Govern per a ratificar-los.  
2. També presidix les reunions dels altres òrgans col·legials quan assistisca i exercix totes les altres funcions que li assigne el present estatut i el Reglament de règim interior del Col·legi.  
  
Article 45. Del vicedegà/ana, secretari/ària, vicesecretari/ària, tresorer/a, comptador/a i censor/a  
El Reglament de règim interior del Col·legi desenvoluparà les previsions sobre les competències dels membres restants de la Junta de Govern, a partir de les següents previsions bàsiques.  
a) El vicedegà substituirà el degà en totes les seues funcions en els casos d'absència, malaltia o vacant.  
b) El secretari dona fe dels actes i acords del Col·legi, porta i custodia els seus llibres, estén les actes i certificacions i dirigix el personal administratiu seguint les directrius de la Junta de Govern.  
c) Correspon al vicesecretari substituir el secretari en els casos d'absència, malaltia o vacant.  
d) És competència del tresorer controlar tots els documents de caràcter econòmic la utilització dels quals siga obligatòria per als col·legiats, així com gestionar els fons i altres recursos del Col·legi.  
e) Correspon al comptador substituir el tresorer en els casos d'absència, malaltia o vacant.  
f) El censor participarà i col·laborarà en l'exercici material de les funcions disciplinàries.  
  
Article 46. Del vocal  
Les funcions atribuïdes al vocal es determinen per acord de la Junta de Govern. El vocal formarà part de les comissions de treball i emetrà els informes que determine la Junta de Govern. A més, substituirà en les seues funcions el censor, comptador i vicesecretari respectivament en els casos d'absència, malaltia o vacant.  
  
Secció 4a. Règim de provisió de càrrecs  
  
Article 47. Caràcter electiu i duració del mandat  
1. Els càrrecs de la Junta de Govern tenen caràcter electiu. Són honorífics i no remunerats.  
2. L'elecció dels membres de la Junta de Govern es farà per sufragi universal, lliure, directe i secret.  
3. La seua duració serà de quatre anys. Esgotat el període de mandat podran ser reelegits per al mateix o diferent càrrec.  
  
Article 48. Condicions d'elegibilitat  
1. Per a ser candidat a qualsevol dels càrrecs de la Junta de Govern, serà requisit indispensable trobar-se en l'exercici de la professió i comptar amb cinc anys d'exercici ininterromput, excepte el càrrec de degà, que requerirà deu anys d'exercici també ininterromput.  
  
2. A més, no han d'estar incursos en cap de les següents situacions:  
a) Condemnats per sentència ferma que porte aparellada la inhabilitació o suspensió per a càrrecs públics.  
b) Sancionats disciplinàriament per qualsevol col·legi de procuradors, mentre no hagen sigut cancel·lades les sancions.  
c) No trobar-se al corrent en el compliment de les obligacions de contribució col·legial.  
3. Cap col·legiat podrà presentar-se com a candidat a més d'un càrrec dels que hagen de ser triats en la mateixa convocatòria.  
  
Article 49. Causes de cessament  
Els membres de la Junta de Govern cessaran per les causes següents:  
  
a) Renúncia de l'interessat.  
b) Absència inicial o pèrdua sobrevinguda dels requisits estatutaris per a exercir el càrrec.  
c) Expiració del termini de mandat per al qual van ser triats.  
d) Falta d'assistència injustificada a tres sessions consecutives de la Junta de Govern o a cinc alternes en el terme d'un any, amb un acord previ de la mateixa junta.  
e) L'aprovació d'una moció de censura, d'acord amb el que es preveu en l'article següent.  
  
Article 50. Moció de censura  
1. La moció de censura a la Junta de Govern o a algun dels seus membres haurà de substanciar-se sempre en junta general extraordinària convocada a només este efecte.  
2. La sol·licitud d'eixa convocatòria de junta general extraordinària haurà de ser subscrita, com a mínim, per un terç dels col·legiats exercents i expressarà, amb claredat, les raons en què es funde.  
3. La junta general extraordinària haurà de celebrar-se dins dels trenta dies hàbils següents a la presentació de la sol·licitud. No s'hi podran debatre altres assumptes que els expressats en la convocatòria.  
4. La vàlida constitució de la junta general extraordinària requerirà la concurrència personal de més de la meitat del cens col·legial amb dret a vot. En esta junta el vot serà sempre personal, directe i secret.  
  
5. Perquè prospere la moció de censura serà necessari el vot positiu de dos terços dels assistents.  
6. Fins transcorregut un any de la celebració no podrà tornar a plantejar-se una altra moció de censura.  
  
Article 51. Provisió de vacants  
Si per qualsevol altra causa que no siga l'expiració del termini per al qual van ser triats es produïxen vacants en la Junta de Govern que no sobrepassen el vint-i-cinc per cent del total dels membres, els seus llocs seran coberts per la resta de components de la Junta de Govern, d'acord amb les disposicions establides en el capítol tercer del present títol, sense perjudici de convocar eleccions per a cobrir les vacants que hi haja.  
  
Article 52. Junta provisional  
1. Quan per qualsevol causa queden vacants més de la meitat dels càrrecs de la Junta de Govern, el Consell Valencià de Col·legis de Procuradors o, en defecte d'això, el Consell General de Procuradors d'Espanya designarà una junta provisional, integrada pels col·legiats exercents amb més antiguitat, la qual convocarà eleccions dins dels trenta dies següents al de la constitució. La junta provisional, així constituïda, exercirà les seues funcions fins que prenguen possessió els designats en virtut d'elecció.  
2. Els designats estan obligats a acceptar el càrrec, que serà irrenunciable, excepte raó de greu malaltia.  
  
Secció 5a. Règim electoral  
  
Article 53. Dret de sufragi actiu  
Són electors tots els col·legiats que a la data de convocatòria del procés electoral es troben en el ple exercici dels seus drets col·legials.  
  
Article 54. Convocatòria  
1. La Junta de Govern del Col·legi convocarà eleccions per a la provisió de càrrecs amb almenys quaranta dies naturals d'antelació a la data de la celebració.  
2. La convocatòria haurà de contindre els aspectes següents: càrrecs objecte d'elecció; dia, hora i lloc de l'elecció, i calendari electoral.  
  
3. La Junta de Govern podrà aprovar normes electorals que regisquen per a cada procés electoral en desenvolupament de les presents previsions estatutàries. En este cas, s'hauran d'adjuntar a la convocatòria.  
  
Article 55. Junta electoral  
1. Convocades eleccions, la Junta de Govern procedirà a la designació de la junta electoral, que estarà integrada per un president, un secretari i un vocal, triats mitjançant sorteig entre procuradors exercents amb més de cinc anys d'exercici professional.  
2. L'exercici del càrrec de membre de la junta electoral tindrà caràcter obligatori per als designats, els que només es podran excusar per causes greus que haurà d'estimar justificades la Junta de Govern.  
3. La Junta Electoral vetlarà pel respecte de les normes estatutàries i col·legials que regixen el procés electoral, i exercirà les funcions d'impuls i ordenació del procés electoral que se li atribuïxen en el present estatut.  
  
Article 56. Cens electoral  
1. El secretari del Col·legi elaborarà el cens electoral, en el qual hauran de figurar tots els col·legiats amb dret a vot en la data de convocatòria de les eleccions.  
2. El cens estarà exposat en domicili social del Col·legi transcorreguts quinze dies des de la convocatòria de les eleccions. Dins dels primers deu dies naturals podran presentar-se reclamacions sobre la inclusió o exclusió d'electors. Les reclamacions les resoldrà la Junta Electoral en els cinc dies naturals següents. Només els col·legiats que figuren inscrits en el cens podran participar en el procés electoral.  
  
  
Article 57. Presentació i proclamació de candidats  
1. Les candidatures hauran de presentar-se en la secretaria del Col·legi, amb almenys vint dies naturals d'antelació a la data assenyalada per a l'acte electoral, en sobre tancat i segellat, que romandrà sota custòdia de la junta electoral fins a l'endemà de l'expiració del termini.  
  
2. Les candidatures podran ser conjuntes per a diversos càrrecs, o individuals per a càrrecs determinats, i les hauran de subscriure exclusivament els mateixos candidats.  
3. La junta electoral convocarà per a l'endemà de la terminació del termini de presentació de candidatures un representant de cadascuna que, prèviament, haja consignat el seu nom en la secretaria del col·legi, a este efecte. En presència de tots els que hagen acudit, s'obriran els sobres, i s'estendrà acta. A continuació, procedirà a la proclamació de candidats que reunisquen els requisits estatutaris.  
   
4. La junta electoral resoldrà les reclamacions que hi haja dins dels cinc dies naturals següents, i notificaran la resolució als reclamants.  
  
5. La junta electoral proclamarà les candidatures resoltes, si és el cas, les reclamacions interposades i donarà coneixement de la proclamació als col·legiats a través de la pàgina web col·legial i mitjançant la inserció en el tauler d'anuncis de la seu col·legial. La junta electoral aprovarà el model oficial de paperetes la confecció de les quals haurà d'iniciar-se immediatament després de la proclamació.  
  
Article 58. Proclamació com a electes de candidats únics  
En el cas que es presente una sola candidatura per a cada càrrec, i siga proclamada per la junta electoral, la Junta General degudament constituïda podrà acordar la seua proclamació com a degà o membre de la Junta de Govern sense necessitat de procedir a la votació.  
  
Article 59. Campanya electoral  
1. Proclamats els candidats, donarà principi la campanya electoral, que finalitzarà quaranta-huit hores abans de l'hora assenyalada per a la celebració de les eleccions.  
2. No podrà difondre's propaganda electoral ni realitzar-se cap acte de campanya electoral, una vegada que esta haja legalment acabat, ni tampoc durant el període comprés entre la convocatòria de les eleccions i l'inici de la campanya.  
  
Article 60. Modalitats de votació. Vot per correu  
1. El vot es podrà exercir personalment o per correu.  
2. La votació per correu requerix que quede constància de l'enviament, s'acredite la identitat del votant, es garantisca el secret del vot i siga rebut per la junta electoral abans de la finalització de la votació.  
3. El procediment de votació per correu s'ajustarà als següents requisits:  
a) Amb una antelació mínima de deu dies, remetrà el vot en la papereta oficial, que introduirà en un sobre, que serà tancat i, al seu torn, introduït en un altre més gran, en el qual també s'inclourà una fotocòpia del document nacional d'identitat de l'elector, que signarà sobre esta.  
  
b) El vot podrà ser remés mitjançant correu certificat a través de les oficines de Correus o mitjançant empreses privades prestadores de serveis postals, i haurà de constar, qualsevol que siga el mitjà utilitzat, la data de la presentació. L'enviament es farà a la seu del Col·legi de Procuradors, i es farà constar al costat dels senyals: «Per a la junta electoral». El Col·legi registrarà l'entrada d'estos enviaments i sense obrir el sobre es lliurarà a la junta electoral el dia de la votació.  
4. El dia anterior a la celebració de les eleccions serà l'últim dia hàbil per a rebre el vot per correu.  
5. Tot elector podrà revocar el seu vot per correu compareixent a votar personalment. En este cas, el sobre serà destruït en el mateix acte i en la seua presència.  
  
Article 61. Escrutini, proclamació de resultats i reclamacions  
1. Finalitzada la votació, la junta electoral procedirà immediatament a l'escrutini. Es proclamaran electes per a cada càrrec els candidats que obtinguen major nombre de vots. En cas d'empat, s'entendrà triat el de major temps d'exercici en el mateix col·legi i, si es manté l'empat, el de més edat.  
2. Vint-i-quatre hores abans de començar la votació, les candidatures podran comunicar a la junta electoral la designació d'un interventor de taula. Els interventors podran assistir a tot el procés de votació i d'escrutini i formular les reclamacions que consideren oportunes, que seran resoltes per esta i recollides en l'acta pel secretari. Els interventors i els candidats podran examinar al final de l'escrutini les paperetes que presenten dubtes.  
3. Acabat l'escrutini, s'estendrà acta del resultat i el president de la junta electoral farà públics estos als presents a la sala. La junta electoral proclamarà elegits els candidats corresponents i publicarà els resultats alçant l'acta oportuna.  
4. Les reclamacions contra el resultat de les eleccions es presentaran davant del Consell Valencià de Col·legis de Procuradors en el termini màxim d'un mes des de la celebració de les eleccions.  
  
Article 62. Presa de possessió  
1. Els nous càrrecs electes prendran possessió dins del termini dels cinc dies següents a la proclamació de l'elecció.  
2. En els deu dies següents, el degà comunicarà la presa de possessió dels nous càrrecs al Consell General de Procuradors, al Consell Valencià de Col·legis de Procuradors i a la conselleria competent en matèria de col·legis professionals.  
  
  
CAPÍTOL III  
Règim jurídic  
  
Article 63. Normativa aplicable  
1. L'ICPCS es regix per les següents normes:  
a) La legislació bàsica estatal i la legislació autonòmica en matèria de col·legis professionals.  
b) El present estatut.  
c) El Reglament de règim interior, el codi deontològic i altres normes que s'adopten en desplegament i aplicació de l'Estatut.  
d) La resta de l'ordenament jurídic que li resulte aplicable.  
2. Els actes i disposicions del Col·legi adoptats en l'exercici de funcions públiques se subjectaran al dret administratiu.  
3. La legislació vigent sobre Règim jurídic de les administracions públiques i procediment administratiu comú serà d'aplicació supletòria a falta de previsions contingudes en les normes estatutàries o reglamentàries en les actuacions subjectes al dret administratiu.  
4. Els acords, decisions o recomanacions del Col·legi hauran d'observar els límits de la Llei 15/2007, de 3 de juliol, de defensa de la competència o lleis que la substituïsquen.  
5. En matèria de comunicacions comercials caldrà ajustar-se al que es disposa en la Llei 34/1988, d'11 de novembre, general de publicitat, i a la Llei 3/1991, de 10 de gener, de competència deslleial o lleis que les substituïsquen.  
  
Article 64. Eficàcia dels actes  
Els acords adoptats pel Col·legi en exercici de potestats administratives es consideraran executius des que s'adopten, sense més requisit que la seua notificació o publicació quan siga procedent i llevat que dels seus propis termes resulten sotmesos a termini o condició d'eficàcia. D'esta regla només s'exceptuen les resolucions en matèria disciplinària que s'ajustaran al que es disposa en l'article 83 de l'Estatut.  
  
Article 65. Règim general d'impugnació  
1. Els acords i resolucions dels òrgans col·legials, fins i tot els actes de tràmit que directament o indirectament decidisquen el fons de l'assumpte, impedixen la continuació del procediment, produïsquen indefensió o perjudici irreparable a drets i interessos legítims, són susceptibles de recurs en els següents termes:  
a) Els acords de la Junta de Govern i de la Junta General són recurribles davant del Consell Valencià de Col·legis de Procuradors dels Tribunals.  
b) Els acords dels altres òrgans col·legials seran recurribles, si és el cas, davant de la Junta de Govern.  
2. La interposició, terminis i resolució dels recursos en la via col·legial es regiran pel que es disposa en la legislació sobre procediment administratiu comú, sense perjudici de les especialitats que es disposen en el següent precepte.  
3. Els acords dictats fent ús de facultats o competències delegades de l'Administració de la Comunitat Valenciana estaran sotmeses al règim d'impugnació general dels actes d'esta.  
  
Article 66. Especialitats del procediment de recurs  
1. Els recursos que conega el Consell Valencià de Col·legis de Procuradors s'interposaran davant de la Junta de Govern, que haurà d'elevar-los, amb els seus antecedents i l'informe que siga procedent, al Consell Valencià de Col·legis de Procuradors dins dels quinze dies següents a la data de presentació.  
2. El Consell Valencià de Col·legis de Procuradors haurà de resoldre i notificar en el termini màxim de tres mesos a comptar des de l'endemà de la interposició del recurs. El silenci tindrà efectes desestimatoris. El recurrent podrà sol·licitar la suspensió de l'acord recorregut i el Consell Valencià de Procuradors dels Tribunals podrà acordar-la o denegar-la motivadament.  
3. La Junta de Govern estarà legitimada, en tot cas, per a recórrer els acords de la Junta General. Si la Junta de Govern entén que l'acord contra el qual es recorre és nul de ple dret o greument perjudicial per als interessos del Col·legi, podrà sol·licitar la suspensió de l'acord contra el qual s'ha recorregut i el Consell Valencià podrà acordar-la o denegar-la motivadament.  
  
Article 67. Revisió jurisdiccional  
Els actes emanats de la Junta General i de la Junta de Govern de l'ICPCS, quan estiguen subjectes al dret administratiu, una vegada esgotats els recursos corporatius, seran directament recurribles davant de la jurisdicció contenciosa administrativa.  
  
  
CAPÍTOL IV  
Règim economicofinancer  
  
Article 68. Recursos econòmics  
1. Són ingressos ordinaris del Col·legi:  
a) Els productes dels béns, drets i obligacions del patrimoni col·legial.  
b) Les contribucions econòmiques dels procuradors, segons el que es disposa en l'article següent.  
c) Les percepcions per l'expedició de certificacions o còpies de dades o documents obrants en els seus arxius, o de còpies de documents produïts per este.  
d) Els honoraris per l'elaboració d'informes, dictàmens, estudis, i qualssevol altres assessoraments que es requerisquen al Col·legi, així com els drets per admissió i administració d'arbitratges i mediacions.  
  
e) Els beneficis que obtinga per les seues publicacions o altres serveis o activitats remunerades que realitze.  
f) Els que per qualsevol altre concepte legalment siguen procedents.  
2. Constituïxen recursos extraordinaris del Col·legi:  
a) El producte de les multes, subvencions, donatius, herències o llegats dels quals el Col·legi puga ser beneficiari.  
b) El producte de l'alienació dels béns del seu patrimoni.  
c) Les quantitats que en qualsevol concepte corresponga percebre al Col·legi per administració de béns d'altri.  
d) Els ingressos per patrocini publicitari.  
e) Els que per qualsevol altre concepte legalment siguen procedents.  
  
Article 69. Contribucions dels procuradors  
1. Són contribucions econòmiques dels procuradors:  
a) La quota d'incorporació al Col·legi. El seu import no podrà superar en cap cas els costos associats a la tramitació de l'ingrés.  
b) La quota ordinària fixa. Tindrà caràcter periòdic i serà única per a tots els col·legiats exercents.  
c) Els drets econòmics que es generen per actuacions professionals.  
  
d) Les quotes extraordinàries o les derrames col·legials.  
e) Les quantitats que, si és el cas, s'establisquen per l'ús individualitzat dels serveis col·legials.  
2. La Junta General determinarà la quantia de les contribucions col·legials.  
3. Als procuradors procedents d'un altre col·legi que efectuen actuacions professionals en l'àmbit de l'ICPCS, al marge de les quantitats que procedisquen per la utilització dels serveis col·legials, no podran exigir-se'ls quotes d'ingrés, quotes ordinàries fixes ni quotes extraordinàries o derrames col·legials.  
  
Article 70. Règim pressupostari  
1. El règim econòmic del Col·legi és pressupostari. El pressupost serà anual, únic i equilibrat, i comprendrà la totalitat dels ingressos, despeses i inversions del Col·legi referit a un any natural.  
2. En cada pressupost es xifraran amb la suficient especificació les despeses previstes en funció del programa d'activitats per desenvolupar pels òrgans col·legials, així com els ingressos que es preveja generar durant el corresponent exercici.  
  
Article 71. Auditoria  
Quan es produïsca la renovació total dels membres de la Junta de Govern o la renovació parcial, en percentatge igual o superior al 80 % del total dels seus membres, el Col·legi, amb un acord previ de Junta General convocada a este efecte, haurà de ser auditat, per auditor de comptes titulat, sense perjudici de la funció fiscalitzadora que correspon als organismes públics legalment habilitats per a això.  
  
Article 72. Del patrimoni i la seua administració  
1. Constituïx el patrimoni de cada Col·legi el conjunt de tots els seus béns, drets i obligacions.  
2. La Junta de Govern administrarà el patrimoni col·legial.  
  
Article 73. Del personal del Col·legi  
La Junta de Govern aprovarà les bases per les quals han de regir-se els concursos que es convoquen per a cobrir les places del personal del Col·legi, i procedirà a la designació, siga en ocasió de vacant o de places de nova creació, en funció de les necessitats de la corporació.  
  
  
CAPÍTOL V  
Règim disciplinari  
  
Secció 1a. Disposicions generals  
  
Article 74. De la potestat disciplinària  
1. Els professionals integrats en l'ICPCS han de tindre com a guia de la seua actuació el servei a la comunitat i el compliment de les obligacions deontològiques pròpies de la professió.  
2. L'ICPCS sancionarà disciplinàriament les accions i omissions dels professionals i, si és el cas, de les societats professionals, que vulneren les normes reguladores de la professió, l'Estatut i reglaments col·legials o el codi deontològic.  
3. Les infraccions es qualificaran de molt greus, greus o lleus.  
  
Article 75. Competència  
1. L'exercici de la potestat disciplinària és competència ordinària de la Junta de Govern del Col·legi.  
2. La competència per a l'exercici de la potestat disciplinària sobre els membres de la Junta de Govern de l'ICPCS residix en el Consell Valencià de Procuradors dels Tribunals.  
  
Secció 2a. Infraccions  
  
Article 76. Infraccions molt greus  
Són infraccions molt greus:  
a) La percepció indeguda de drets econòmics en la prestació del servei de representació gratuïta.  
b) La realització d'activitats professionals incompatibles per raó del càrrec o funció exercida o en associació o col·laboració amb els qui estiguen afectats per la situació d'incompatibilitat.  
c) L'emissió de factures o minutes per conceptes inexistents o per actuacions professionals no realitzades.  
d) La condemna d'un col·legiat en sentència ferma per la comissió d'un delicte en l'exercici de la seua professió.  
e) La inassistència reiterada i injustificada als òrgans jurisdiccionals o als serveis comuns de notificacions i trasllats d'escrits.  
f) L'incompliment de la prohibició descrita en la lletra l de l'article 16 donarà lloc a responsabilitat disciplinària per infracció molt greu, sense perjudici de les altres responsabilitats que siguen procedents.  
g) L'impagament de les contribucions col·legials quan el col·legiat deixa d'abonar més de dues quotes col·legials fixes, o quotes extraordinàries o serveis col·legials l'import dels quals supere el de dues quotes fixes.  
  
Article 77. Infraccions greus  
Són infraccions greus:  
a) L'incompliment dels deures consignats en el codi deontològic, llevat que este es tipifique com a infracció molt greu o lleu.  
b) L'incompliment de les obligacions dels col·legiats descrites en l'article 16 d'este estatut, llevat que este el tipifique com a infracció molt greu o lleu.  
c) La falta d'atenció o de diligència o fidelitat en l'acompliment dels càrrecs col·legials, o l'incompliment dels deures corresponents al càrrec.  
d) L'incompliment o desatenció dels requeriments dels òrgans col·legials competents.  
e) La pràctica de comunicacions comercials no ajustades al que es disposa en la Llei 34/1988, d'11 de novembre, general de publicitat, o a la Llei 3/1991, de 10 de gener, de competència deslleial.  
f) La pràctica d'actes de competència deslleial declarats per l'òrgan administratiu o jurisdiccional competent.  
g) La desconsideració ofensiva cap als càrrecs de govern col·legials.  
  
h) L'incompliment de l'obligació de posada a la disposició dels destinataris del servei professional de la informació exigida en l'article 22.2 de la Llei 17/2009, de 23 de novembre, sobre el lliure accés a les activitats de serveis i el seu exercici.  
  
Article 78. Infraccions lleus  
Són infraccions lleus:  
a) La falta de consideració als col·legiats.  
b) La desconsideració no ofensiva cap als càrrecs de govern col·legials.  
c) Les accions descrites en l'article anterior quan no tinguen l'entitat suficient per a ser considerades faltes greus.  
  
Secció 3a. Sancions  
  
Article 79. Classes de sancions  
1. Podran imposar-se les següents sancions disciplinàries:  
1a Prevenció per escrit.  
2a Reprensió pública.  
3a Multa de fins a 300 €.  
4a Suspensió en l'exercici professional per un termini de fins a sis mesos.  
5a Multa des de 301 a 6.000 €.  
6a Multa des de 6.001 a 12.000 €.  
7a Suspensió en l'exercici professional per un termini superior a sis mesos i inferior a dos anys.  
8a Expulsió del Col·legi.  
2. Les sancions 4a a 8a impliquen accessòriament la suspensió dels drets electorals pel mateix període de la duració així com, si és el cas, el cessament en els càrrecs col·legials que s'exercisquen.  
3. Quan les infraccions siguen comeses per una societat professional, s'aplicaran les mateixes sancions que als col·legiats amb les següents especialitats:  
a) Les sancions 4a i 7a comportaran simultàniament la baixa de la societat en el Registre de societats professionals pel mateix període de la duració.  
b) La sanció 8a consistirà en la baixa definitiva del Registre de societats professionals amb prohibició indefinida d'exercici professional.  
  
c) No resultarà aplicable la sanció accessòria descrita en l'apartat segon d'este precepte.  
  
Article 80. Correspondència entre infraccions i sancions  
1. A les infraccions lleus correspondran les sancions 1a, 2a i 3a descrites en l'apartat primer de l'article anterior; a les greus, les sancions 4a i 5a, i a les molt greus, les sancions 6a, 7a i 8a.  
2. En l'aplicació de les sancions es tindran en compte les següents circumstàncies:  
a) Intencionalitat manifesta de la conducta.  
b) Negligència professional inexcusable.  
c) Obtenció de lucre il·legítim.  
d) Desobediència reiterada a acords o requeriments col·legials.  
e) Mal o perjudici greu a tercers.  
f) Trobar-se en l'exercici de càrrec públic o col·legial en cometre la infracció, quan prevalga esta condició.  
g) Haver sigut sancionat anteriorment per resolució col·legial ferma no cancel·lada, a causa d'una infracció greu.  
  
Article 81. Eficàcia i execució de les sancions  
1. Les sancions imposades pel Col·legi faran efecte en tot el territori espanyol d'acord amb el que es disposa en l'article 3.3 LCP.  
2. Les sancions no s'executaran fins que no aconseguisquen fermesa.  
3. De totes les sancions, excepte de la 1a, així com de la seua cancel·lació, es deixarà constància en l'expedient col·legial de l'interessat i es donarà compte al Consell General, al Consell Valencià i, si és el cas, al col·legi de pertinença.  
  
Secció 4a. Prescripció i cancel·lació  
  
Article 82. Prescripció d'infraccions i de sancions  
1. Les infraccions lleus prescriuran al cap de sis mesos; les greus, al cap de dos anys, i les molt greus, al cap de tres anys.  
2. Les sancions imposades per infraccions lleus prescriuran al cap d'un any; les corresponents a infraccions greus, al cap de dos anys, i les imposades per infraccions molt greus, al cap de tres anys.  
3. Els terminis de prescripció de les infraccions començaran a comptar des del dia de la comissió de la infracció i els de les sancions des de l'endemà d'eixe en què adquirisca fermesa la resolució sancionadora.  
Article 83. Cancel·lació de les sancions  
Les sancions es cancel·laran al cap d'un any si la sanció imposada és la 1a, 2a o 3a; al cap de dos anys si és la 4a o 5a; al cap de quatre anys si és la 6a o 7a, i al cap de cinc anys la 8a. Els terminis anteriors es comptaran a partir del compliment efectiu de la sanció. La cancel·lació suposa l'anul·lació de l'antecedent sancionador amb caràcter general.  
  
Secció 5a. Procediment disciplinari  
  
Article 84. Règim jurídic del procediment  
L'exercici de la potestat disciplinària requerirà la incoació del corresponent procediment disciplinari.  
  
Article 85. Actuacions prèvies  
1. Amb anterioritat a l'inici del procediment, la Junta de Govern podrà efectuar actuacions prèvies a fi de determinar amb caràcter preliminar si concorren circumstàncies que justifiquen la iniciació.  
  
2. Estes actuacions s'orientaran, en especial, a determinar, amb la màxima precisió possible, els fets susceptibles de motivar la incoació del procediment, la identificació del procurador que puga resultar responsable i les circumstàncies rellevants que concórreguen en els uns i els altres.  
3. L'obertura d'este tràmit es comunicarà al denunciat, amb aportació, si és el cas, de la queixa o denúncia presentada perquè la conteste i formule les al·legacions que consideren oportunes en el termini de deu dies.  
4. La Junta de Govern podrà acordar la pràctica de totes les diligències d'investigació que considere oportunes.  
5. Una vegada concluses les actuacions prèvies i, en tot cas, transcorregut el termini màxim de dos mesos des de l'acord, la Junta de Govern ordenarà l'arxiu o la incoació de procediment disciplinari de resultes d'esta. Haurà de notificar-se els interessats amb indicació dels recursos que, si és el cas, procedisquen contra esta.  
  
Article 86. Procediment disciplinari  
1. Les faltes lleus seran sancionades per la Junta de Govern, mitjançant un procediment abreujat que es limitarà a posar de manifest a l'interessat els fets que el motiven i la proposta de sanció. Una vegada oït l'interessat i, si és el cas, practicades les proves, es dictarà la resolució que siga procedent.  
2. Les faltes greus i molt greus seran sancionades per la Junta de Govern després de trametre el corresponent expedient disciplinari.  
  
3. El procediment disciplinari l'iniciarà d'ofici la Junta de Govern, a conseqüència d'iniciativa pròpia, petició raonada del degà o denúncia signada per un col·legiat o per un tercer amb interés legítim. La denúncia haurà de contindre la identificació del denunciant, el relat dels fets que puguen constituir motiu d'infracció, així com la seua data i, quan siga possible, la identificació del presumpte responsable.  
  
4. L'acord d'iniciació del procediment disciplinari haurà de recollir la identificació del professional o professionals presumptament responsables, els fets succintament exposats que motiven la incoació de l'expedient, sense perjudici del que resulte de la instrucció, així com la designació de l'instructor i, si és el cas, secretari del procediment, amb indicació del règim de recusació d'estos i la indicació del dret a formular al·legacions i a l'audiència en el procediment i dels terminis per al seu exercici. L'acord es notificarà als interessats.  
  
5. Després de les oportunes diligències indagatòries, l'instructor proposarà el sobreseïment de l'expedient si no troba indicis d'il·lícit disciplinari o formularà plec de càrrecs en cas contrari. La resolució de la Junta de Govern que dispose el sobreseïment de l'expedient serà immediatament notificada als interessats.  
6. En el plec de càrrecs s'indicaran, amb precisió, claredat i degudament motivats, els actes professionals o col·legials que es presumixen il·lícits, la qualificació del tipus d'infracció en què incorre esta conducta i la sanció a la qual, si és el cas, puga ser creditora.  
7. Es concedirà a l'interessat un termini de quinze dies perquè conteste per escrit i formule escrit d'al·legacions, aporte documents i informacions i propose les proves que considere oportunes per a la seua defensa. Podran utilitzar-se tots els mitjans de prova admissibles en dret. L'instructor practicarà les que considere pertinents entre les propostes o les que puga acordar. De les audiències i proves practicades es deixarà constància escrita en l'expedient.  
8. La instrucció conclourà amb la formulació d'una proposta de resolució, que fixarà amb precisió els fets imputats a l'expedientat, indicarà la infracció o infraccions comeses i les sancions que corresponguen. D'esta proposta es donarà trasllat a l'interessat, al qual es concedirà un nou tràmit d'audiència perquè puga al·legar tot el que considere convenient al seu dret.  
9. La Junta de Govern adoptarà motivadament la resolució que considere convenient i decidirà totes les qüestions plantejades. No podrà versar sobre fets diferents dels que van servir de base a la proposta de resolució. Si l'instructor forma part de la Junta de Govern, no podrà participar en les deliberacions ni en l'adopció de la resolució que pose fi al procediment disciplinari.  
  
  
CAPÍTOL VI  
Règim de distincions, protocol i símbols  
  
Article 87. Col·legiats i càrrecs d'honor  
1. La Junta General, a proposta de la Junta de Govern, podrà nomenar col·legiats d'honor a les persones, físiques o jurídiques, que acrediten mèrits o serveis rellevants prestats a la professió. La distinció podrà, si és el cas, concedir-se a títol pòstum.  
2. La Junta General, a proposta de la Junta de Govern, també podrà atorgar a títol honorífic la condició de degà. La distinció recaurà en les persones mereixedores de tal distinció per les seues excepcionals qualitats professionals i socials i la seua contribució a la defensa, desenvolupament i perfeccionament de la procura.  
  
Article 88. Altres recompenses  
1. La Junta de Govern del Col·legi podrà concedir altres recompenses honorífiques i de caràcter economicocientífic.  
2. Les recompenses honorífiques podran consistir en felicitacions i mencions, proposta de condecoracions oficials, designació com a membres honorífics i atorgament de la medalla d'honor del Col·legi.  
3. Les recompenses de caràcter economicocientífic podran ser les que, en cada moment, decidisca la Junta de Govern, seran concedides per esta, i podran consistir en premis a treballs de recerca i publicació, a càrrec del Col·legi, dels treballs de destacat valor científic o d'investigació que en cada moment s'acorde editar.  
  
Article 89. Tractaments honorífics i protocol·laris  
1. El degà del Col·legi tindrà la consideració honorífica de president de Sala del Tribunal Superior de Justícia. Portarà volantets en la toga, així com les medalles i plaques corresponents a càrrec seu, en audiència pública i actes solemnes als quals assistisca en exercici d'estos.  
  
2. En estes ocasions, els altres membres de la Junta de Govern del Col·legi continuaran utilitzant com a atributs propis dels seus càrrecs la placa de plata col·legial i la medalla creada per la Reial ordre de 26 de juny de 1903.  
  
  
CAPÍTOL VII  
Dels procediments de dissolució i fusió  
  
Article 90. Dissolució  
1. La dissolució del Col·legi de Procuradors de Castelló es produirà quan estiga determinada per disposició legal, estatal o autonòmica, i serà acordada per la Junta General, convocada a este efecte, i per a aprovar-la caldrà l'assistència de, com a mínim, tres cinquenes parts dels col·legiats i el vot favorable de la majoria absoluta dels assistents. La Junta General decidirà sobre la destinació del patrimoni col·legial a proposta de la Junta de Govern i designarà una comissió encarregada de liquidar-lo.  
2. L'acord es comunicarà a la conselleria competent en matèria de col·legis professionals, al Consell General dels Procuradors dels Tribunals d'Espanya i al Consell Valencià de Col·legis de Procuradors dels Tribunals.  
3. La dissolució serà aprovada per Llei de la Generalitat, amb un informe previ del consell valencià de col·legis professionals competent.  
  
Article 91. Fusió amb altres col·legis de procuradors de la Comunitat Valenciana  
1. L'ICPCS podrà fusionar-se amb tots o alguns dels col·legis de procuradors dels tribunals que desenvolupen la seua activitat professional exclusivament a la Comunitat Valenciana i no depassen este àmbit territorial.  
2. L'operació de fusió requerirà l'aprovació de la Junta General per majoria absoluta dels presents, amb l'assistència, almenys, de la quarta part dels col·legiats, que es pronunciarà sobre un protocol de fusió, que haurà proposat la Junta de Govern.  
3. Acordada per la Junta General la fusió, se sotmetrà a informe preceptiu del Consell Valencià de Col·legis de Procuradors i s'enviarà a la conselleria competent en matèria de col·legis professionals per a la ulterior aprovació per decret del Govern Valencià.  
4. Si l'aplicació d'este procediment de fusió comporta la dissolució del Col·legi, no seria aplicable el que es disposa en l'article anterior.  
  
  
DISPOSICIONS TRANSITÒRIES  
  
Primera. Exigència del títol professional per a l'exercici de l'advocacia i de la procura  
1. De conformitat amb el que es disposa en l'apartat 1 de la disposició transitòria primera de la Llei 15/2021, de 23 d'octubre, els advocats ja incorporats a un col·legi d'advocats o en condicions d'incorporar-se per complir totes les condicions necessàries per a això podran exercir com a procuradors en els termes establits en l'article 1 de la Llei 34/2006, de 30 d'octubre.  
2. De conformitat amb el que es disposa en l'apartat 2 de la disposició transitòria primera de la Llei 15/2021, els que, a la data d'entrada en vigor de l'exigència del nou títol habilitant per a l'exercici de l'advocacia i de la procura regulat en la Llei 34/2006, hagen obtingut el títol de procurador dels tribunals, estiguen en possessió d'una llicenciatura o grau en Dret i estiguen incorporats a un col·legi de procuradors o en condicions d'incorporar-s'hi per complir totes les condicions necessàries per a això, podran exercir com a professionals de l'advocacia, en els termes establits en l'article 1 d'esta llei, sempre que complisquen els següents requisits:  
a) Superació del curs de capacitació professional a què es referix l'article 3 de la Llei 34/2006, de 30 d'octubre, sense perjudici que es reconeguen i convaliden els crèdits que es corresponen amb l'adquisició de competències específiques de la procura i amb les pràctiques externes.  
b) Superació de la prova d'avaluació de l'aptitud professional que té per objecte acreditar, de manera objectiva, formació suficient per a l'accés a l'exercici professional de l'advocacia.  
3. El curs i la prova d'avaluació referits en l'apartat anterior hauran de superar-se dins dels dos anys acadèmics següents a la data d'entrada en vigor del Reglament de la Llei 34/2006, aprovat per Reial decret 64/2023, de 8 de febrer.  
4. La prova d'avaluació referida en l'apartat 2.b es desenvoluparà en els mateixos termes i condicions previstos en l'article 7 de la Llei 34/2006, de 30 d'octubre, i en el seu reglament de desplegament.  
  
Segona. Exigència del títol de llicenciat en Dret  
1. La condició de llicenciat en Dret recollida per l'article 23 de la Llei d'enjudiciament civil, després de la modificació efectuada a esta per la disposició final primera de la Llei 16/2006, de 26 de maig, per la qual es regula l'Estatut del membre nacional d'Eurojust i les relacions amb este òrgan de la Unió Europea, s'entendrà exigible des de l'entrada en vigor d'esta última disposició, produïda el dia 28 de maig de 2006, d'acord amb el que es disposa en la disposició final quarta.  
  
2. D'acord amb la disposició transitòria segona d'esta llei, l'exigència del títol de llicenciat en Dret no afectarà les situacions anteriors a l'entrada en vigor, i no serà aplicable, per tant, als que es troben emparats per esta, la condició d'ingrés al Col·legi continguda en l'article 8.1.a de l'Estatut.  
  
Tercera. Col·legiats no exercents  
Els procuradors que, a l'entrada en vigor de l'estatut general, tinguen la condició de no exercents segons el que es disposa en l'Estatut general dels procuradors dels tribunals d'Espanya, aprovat per Reial decret 1281/2002, de 5 de desembre, podran seguir vinculats en esta condició al Col·legi amb els drets i obligacions establits en els presents estatuts.  
  
Quarta. Mandats de càrrecs de govern del Col·legi  
1. Els membres dels actuals òrgans de govern del Col·legi romandran en els seus càrrecs fins a l'expiració del seu mandat, sense perjudici del que es disposa en l'apartat segon.  
2. En les primeres eleccions per a la provisió de la Junta de Govern que se celebren d'acord amb el que es disposa en el present estatut es procedirà a la renovació completa de tots els membres d'esta.  
  
  
Cinquena. Recursos  
Els recursos que es troben en tramitació a l'entrada en vigor de l'Estatut continuaran la tramitació d'acord amb les normes vigents en el moment d'interposar-la.  
  
Sisena. Manteniment de vigència de previsions de l'anterior estatut  
Mentre que no s'aprove el Reglament de règim interior del Col·legi en desplegament del present estatut es mantindran en vigor les previsions de l'anterior estatut sobre competències dels membres de la Junta de Govern, sempre que no s'oposen al que es disposa en este estatut.  
  
  
DISPOSICIONS FINALS  
  
Primera. Adequació i desplegaments normatius  
1. El Col·legi adequarà la normativa reglamentària interna del Col·legi a les previsions del present estatut.  
2. Mentre es procedix a esta adaptació, la normativa interna del Col·legi mantindrà la seua vigència fins que no contradiga el que es disposa en el present estatut.  
  
Segona. Entrada en vigor  
Este decret entrarà en vigor l'endemà de ser publicat en el Diari Oficial de la Generalitat Valenciana.  
  
DISPOSICIÓ DEROGATÒRIA  
  
Única. Efectes derogatoris  
Una vegada publicats en el Diari Oficial de la Generalitat Valenciana els presents estatuts, quedarà derogat l'Estatut dels procuradors dels tribunals de Castelló, aprovat per acord de Junta General de data 15 de gener de 2005, publicat en el Diari Oficial de la Generalitat Valenciana de data 15 de juny de 2005, i modificat per acord de Junta General de data 21 de novembre de 2009, publicat en el Diari Oficial de la Generalitat Valenciana de data 20 de gener de 2010, així com totes les normes d'igual o inferior rang que s'oposen al que s'establix en este estatut.